ข้าวตราไก่แจ้ทุ่มงบ50ล้านตั้งเป้าติด1ใน5ผู้นำตลาดข้าวไทย
ข้าวตราไก่แจ้ รุกตลาดเต็มสูบเท 50 ล้าน ส่งเสริมตลาดและเพิ่มคลังสินค้า ตั้งเป้าขึ้นแท่น 1 ใน 5 ผู้นำตลาดข้าวในเมืองไทยภายใน 3 &#8211; 4 ข้างหน้า คาดฟันยอดขาย 5,000 ล้านบาท เติบโตปีละ 100%
11 มี.ค. 2553

ข้าวตราไก่แจ้ รุกตลาดเต็มสูบเท 50 ล้าน ส่งเสริมตลาดและเพิ่มคลังสินค้า ตั้งเป้าขึ้นแท่น 1 ใน 5 ผู้นำตลาดข้าวในเมืองไทยภายใน 3 – 4 ข้างหน้า คาดฟันยอดขาย 5,000 ล้านบาท เติบโตปีละ 100% 
 




นายธีรินทร์ ธัญญาวัฒนกุล กรรมการผู้จัดการ บริษัท สุนทรธัญทรัพย์ ผู้ผลิตและจัดจำหน่ายข้าวสารบรรจุถุง ภายใต้แบรนด์ ข้าวตราไก่แจ้ เปิดเผยว่า ปีนี้เป็นปีแรกตั้งแต่ ข้าวตราไก่แจ้ วางจำหน่ายมา 27 ปี ส่งเสริมตลาดผ่านสื่อโฆษณาโทรทัศน์ด้วยงบ 20 ล้านบาท เพื่อสร้างการรับรู้จักแบรนด์ไปยังผู้บริโภคชาวไทยทั่วประเทศ พร้อมกับแผนการเพิ่มคลังสินค้าอีก 3 – 4 แห่ง เช่น กรุงเทพฯ, ระยอง, อยุธยา เป็นต้น ด้วยงบลงทุน 30 ล้านบาท เพื่อการกระจายสินค้าไปยังผู้บริโภคในภาคต่างๆ ได้อย่างทั่วถึงและรวดเร็ว รวมแล้วเป็นงบทั้งสิ้น 50 ล้านบาท 
ปัจจุบันบริษัทมีศูนย์กระจายสินค้า หรือคลังสินค้าอยู่แล้ว 3 แห่ง ได้แก่ ศูนย์กระจายสินค้าชลบุรี, ระยอง และกรุงเทพฯ ที่บางแค โดยการลงทุนเพิ่มคลังสินค้าในปีนี้ มีทั้งแบบการเพิ่มพื้นที่ศูนย์เดิมให้สามารถรองรับสินค้าได้มากขึ้น และเปิดศูนย์ใหม่เพื่อรองรับการขยายตัวของบริษัท
“เมื่อ 2 ปีก่อน บริษัทได้ลงทุนเป็นเงิน 100 ล้านบาท ก่อสร้างโรงงานใหม่ในพื้นที่แห่งใหม่ในอำเภอพนัสนิคมบนพื้นที่ 18 ไร่ เพื่อขยายกำลังการผลิตจาก 1.5 หมื่นตันต่อปี เป็น 5 – 6 หมื่นตันต่อปี เพื่อรองรับการขยายพื้นที่การจัดจำหน่ายจากภาคตะวันออกไปสู่ภาคต่างๆ ของประเทศไทย เช่น ภาคใต้ ภาคเหนือ ภาคตะวันออกเฉียงเหนือ ซึ่งตลอดระยะ 20 กว่าปีที่ผ่านมา ข้าวตราไก่แจ้ เป็นผู้นำตลาดในภาคตะวันออกด้วยส่วนแบ่งตลาด 80%” นายธีรินทร์ กล่าวเพิ่มเติม
ทั้งนี้ บริษัทวางเป้าระยะกลางหรือภายใน 3 – 4 ปี ข้างหน้าขึ้นเป็น 1 ใน 5 ผู้นำตลาดข้าวในประเทศไทยที่คาดว่าจะมีมูลค่าราว 2 – 3 หมื่นล้านบาท โดยบริษัทจะมียอดขายเติบโตปีละ 100% ตลอด 3 – 4 ปีนับต่อจากนี้ และบริษัทจะมียอดขายในปี 2557 – 2558 ราว 4,000 – 5,000 ล้านบาท 
สำหรับแผนการดำเนินการนับจากนี้ บริษัทจะเพิ่มทีมงานขายจาก 15 คนในปัจจุบันเป็น 30 – 40 คน เพื่อสร้างความแข็งแกร่งในช่องทางร้านค้าแบบดั่งเดิม หรือการเป็นพันธมิตรกับคู่ค้าซึ่งเป็นร้านค้าส่งขนาดใหญ่ และร้านค้าปลีกทั่วไป โดยบริษัทมองว่าผู้บริโภคในปัจจุบันส่วนใหญ่ซื้อข้าวผ่านร้านค้าส่งแบบดั่งเดิมถึง 70% ส่วนอีก 30% เป็นการขายผ่านช่องทางโมเดิร์นเทรด ดังนั้นเมื่อบริษัทสามารถเข้าถึงช่องทางหลักได้เต็มที่แล้วการเข้าไปวางจำหน่ายในโมเดิร์นเทรดก็ไม่ใช่เรื่องยาก
ส่วนพื้นที่จัดจำหน่ายของข้าวตราไก่แจ้ อยู่ที่ กรุงเทพฯ, ชลบุรี, ปราจีนบุรี, ฉะเชิงเทรา, สมุทรปราการ, ปทุมธานี, นครปฐม, อยุธยา, สุพรรณบุรี เป็นต้น ทางด้านตลาดส่งออก บริษัทมีความสนใจและมีบริษัทในต่างประเทศ เช่น อัฟาริกา และไนจีเรีย ติดต่อมา ซึ่งหากบริษัทจะเริ่มส่งออกข้าวไปต่างประเทศบริษัทจะเน้นตลาดจีน ฮ่องกง และยุโรป